
РЕПУБЛИКА БЪЛГАРИЯ
	Министерство на околната среда и водите
	
Регионална инспекция по околната среда и водите - Плевен
	

Р Е Ш Е Н И Е № ПН 138 - ОС /2026 г.
за извършване на оценка на степента на въздействие 

На основание чл. 31, ал. 10 от Закона за биологичното разнообразие (ЗБР), чл. 20, ал. 1 и ал. 3 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, обн., ДВ, бр. 73 от 11.09.2007 г., изм. и доп.), във връзка с чл. 6а, т. 2 от същата наредба и внесено уведомление с вх. № АО-3844/15.07.2026 г. и документация към него с вх. №, № АО-3844-3/28.07.2026 г., АО-3844-7/11.08.2026 г., АО-3844-8/18.08.2026 г. и АО-3844-9/20.08.2026 г. на РИОСВ – Плевен
РЕШИХ:
да се извърши оценка за степента на въздействие на инвестиционно предложение (ИП) „Изграждане на вилна сграда“ в ПИ № 15703.400.3, м. „Боровете“, с. Голяма Желязна, общ. Троян, обл. Ловеч върху защитена зона (ЗЗ) BG0002109 „Васильовска планина“, определена за опазване на дивите птици, по чл. 6, ал. 1, т. 3 и 4 от ЗБР, обявена със Заповед № РД-529/26.05.2010 г. на МОСВ (ДВ, бр. 48/25.06.2010 г.). 
Местоположение: ПИ № ПИ 15703.400.3, м. „Боровете“, с. Голяма Желязна, общ. Троян, обл. Ловеч.
Възложител: И Б Т, гр. Троян, общ. Троян, обл. Ловеч.

Обща информация за ИП: 
1. Предвижда се изграждане на 1 бр. вилна сграда с разгъната застроена площ (РЗП) около 100 кв. м в ПИ № 15703.400.3, м. „Боровете“, с. Голяма Желязна, общ. Троян, обл. Ловеч. Изкопните работи за основи на сградата ще са на дълбочина около 0.80 м. Няма да се използва взрив при строителството. Имотът е застроен (в него има две едноетажни сгради (с площи 12 кв. м и 6 кв. м и предназначение „друг вид сграда за обитаване“ и „селскостопанска сграда“, съответно). Захранен е с електрически ток и вода (има открити партиди). Очакваните битово-фекални отпадъчни води ще се отвеждат към новопроектирана водоплътна изгребна яма в имота, от която същите ще бъдат периодично изпомпвани и извозвани чрез специализиран транспорт (цистерна) от лицензиран оператор / регионалното дружество ВиК „Стенето“ ЕООД – Троян за пречистване в Градска пречиствателна станция за отпадъчни води (ГПСОВ) – гр. Троян. Не се предвижда изграждане на нова или промяна на съществуваща пътна инфраструктура. Имотът граничи с ПИ № 15703.400.16 (с начин на трайно ползване (НТП) „За селскостопански, горски, ведомствен път“, земеделска територия), по който се осъществява достъпът до него. ПИ № 15703.400.3 е с площ 727 кв. м, трайно предназначение на територията „Земеделска“ и начин на трайно ползване (НТП) „За земеделски труд и отдих“, съгласно приложената Скица № 15-628607-29.04.2026 г. на АГКК и данни от Кадастрално-административната информационна система на АГКК. ИП е свързано с промяна на предназначението и начина на трайно ползване на имота (с изготвянето и одобряването на Подробен устройствен план – план за регулация и застрояване (ПУП – ПРЗ) в обхвата на ПИ № 15703.400.3) и отреждането му „За вилна сграда“. Реализацията на ИП не е свързана с необходимостта от  изменение на одобрения и действащ Общ устройствен план (ОУП) на община Троян, тъй като имотът попада в устройствена зона (УЗ) „Терени с курортно-туристически функции (Ок)“. Показателите на застрояване, съобразени с устройствена зона „Ок“ са:
· Плътност на застрояване (П застр. ) –  20 %;
· Интензивност на застрояване (К инт.) – 1.0;
· Височина на застрояване – до 10 м;
· Минимална площ на озеленяване (П озел.) – 50 %.
ПИ № 15703.400.3 граничи от изток с повърхностен воден обект – язовир Сопот (ПИ № 15703.200.1 с НТП „Язовир“, „Територия, заета от води и водни обекти“, държавна публична собственост), включен в списъка на комплексните и значими язовири по Приложение № 1 към чл. 13, ал. 1, т. 1 от Закона за водите (ЗВ), съгласно Становище на Басейнова дирекция (БД) „Дунавски район“, гр. Плевен с вх. № АО-3844-3/28.07.2026 г. на РИОСВ – Плевен (Изх. № ПУ-01-701-1/28.07.2026 г. на БД „Дунавски район“). Имотът попада във водосбора на язовир Сопот. 
2. Така описаното ИП не може да бъде отнесено към нито една от позициите на Приложение № 1 към чл. 92, т. 1, както и Приложение № 2 към чл. 93, ал. 1 на Закона за опазване на околната среда (ЗООС). Същото не представлява разширение или изменение, което може да доведе до значително отрицателно въздействие върху околната среда по смисъла на чл. 93, ал. 1, т. 2 и т. 3 на закона. Предвид това, конкретното ИП не попада в обхвата на Глава шеста от ЗООС и не подлежи на регламентираните в закона процедури по оценка на въздействието върху околната среда (ОВОС). 
С писмо, изх. № АО-3844-2/24.07.2026 г. на РИОСВ – Плевен, възложителят е уведомен, че предвид местоположението и характера на предвидените с ИП дейности, компетентният орган е преценил необходимостта от провеждане на процедура по оценка за съвместимостта им с предмета и целите на опазване на защитените зони по реда на глава втора от Наредбата за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС). ИП попада в обхвата на чл. 2, ал. 1, т. 2 от Наредбата за ОС.
3. ИП не попада в границите на защитена територия по смисъла на Закона за защитените територии (ЗЗТ).
4. ИП попада в границите на защитена зона от мрежата Натура 2000:
· BG0002109 „Васильовска планина“, определена за опазване на дивите птици, по чл. 6, ал. 1, т. 3 и 4 от ЗБР, обявена със Заповед № РД-529/26.05.2010 г. на МОСВ (ДВ, бр. 48/25.06.2010 г.). 
5. Реализацията на ИП е допустима спрямо режима на посочената защитена зона, определен със заповедта й за обявяване по чл. 12, ал. 6 от ЗБР.
6. Реализацията на ИП е допустима спрямо целите и мерките за постигане на добро състояние на водите, определени в План за управление на речните басейни (ПУРБ) в Дунавски район 2022 – 2027 г. и спрямо План за управление на риска от наводнения (ПУРН) в Дунавски район 2022 – 2027 г. при спазване на мерките, посочени в т. 1.1.5. от становището на Басейнова дирекция „Дунавски район“ (Изх. № ПУ-01-701-1/28.07.2026 г. на БД „Дунавски район“) и не се очаква да окаже негативно въздействие върху водите и водните екосистеми при спазване на законовите изисквания, посочени в т. 2 от становището (Забрани и ограничения, предвидени в Закона за водите, по отношение този вид инвестиционни предложения и/или въздействия в резултат от реализираното), в т. ч. предвиденото застрояване да се реализира над най-високото водно ниво за яз. Сопот, т. е. – над кота 365.50 м, която определя границата на водния обект.
Становището на Басейнова дирекция „Дунавски район“ е оповестено чрез поставяне на интернет страницата на Басейнова дирекция „Дунавски район“:
http://www.bd-dunav.org
7. Преценката за вероятността от значително отрицателно въздействие върху защитената зона се основава на следните МОТИВИ:
7.1. Реализацията на ИП е свързана с промяна на трайното предназначение и начина на трайно ползване на имот в земеделска територия, попадащ в границите на защитена зона BG0002109 „Васильовска планина“ за опазване на дивите птици. 
7.2. Осъществяването на ИП има вероятност да доведе до загуба или увреждане (трансформация) на площи от местообитания на някои видове птици, предмет на опазване в ЗЗ BG0002109 „Васильовска планина“ – Бял щъркел /Ciconia ciconia/, Ливаден дърдавец /Crex crex/), Голям ястреб /Accipiter gentilis/, Черношипа ветрушка (Керкенез) /Falco tinnunculus/, Обикновен мишелов (Buteo buteo), Голяма бяла чапла (Egreta alba), Червеногърба сврачка (Lanius collurio), Сив кълвач (Picus canus) и др. предвид данните от проект „Картиране и определяне на природозащитното състояние на природни местообитания и видове – фаза I“, информационна система на МОСВ за Натура 2000;
7.3. В района около яз. Сопот, в землищата на с. Голяма Желязна, общ. Троян и с. Лесидрен, общ. Угърчин като цяло съществува изразен инвеститорски интерес за застрояване на земеделски земи. Това предполага значително кумулативно въздействие при реализирането на ИП върху видовете птици, предмет на опазване в защитена зона BG0002109 „Васильовска планина“;
7.4. С реализацията на ИП се очаква безпокойство на птици от видове – предмет на опазване в ЗЗ BG0002109 „Васильовска планина“.
8. Докладът за оценка на степента на въздействие (ДОСВ) следва да бъде структуриран съгласно изискванията на чл. 23, ал. 2 от Наредбата за ОС, съобразно критериите на чл. 22 от нея, като бъдат използвани количествени оценки за очакваните загуби или влошаване на състоянието на местообитанията (по площ) и видовете (по численост и плътност на популациите), предмет на опазване в защитената зона, разгледани в контекста на представителността на местообитанията и/или видовете в зоната и в мрежата като цяло.
9. Изисквания към обхвата, обема и съдържанието на оценката на степента на въздействие върху защитени зони, включително провеждане на предварителен мониторинг, възможни алтернативни решения, наличие на обстоятелствата по чл. 33 от ЗБР, предложения за смекчаващи мерки/компенсиращи мерки и др:
Оценката за степента на въздействие върху защитена зона BG0002109 „Васильовска планина“ на ИП да се извърши съгласно изискванията на раздел IV, чл. 23 и чл. 24 от Наредбата за ОС. Оценката се представя под формата на доклад, който се състои от:
1. Анотация на ИП. 
2. Описание на характеристиките на други планове, програми и проекти/инвестиционни предложения, съществуващи и/или в процес на разработване или одобряване, които в съчетание с оценявания план, могат да окажат неблагоприятно въздействие върху защитената зона.
3. Описание на елементите на ИП, които самостоятелно или в комбинация с други планове, програми и проекти/инвестиционни предложения биха могли да окажат значително въздействие върху защитената зона или елементите й.
4. Описание на защитената зона, местообитанията, видовете и целите на опазването й и тяхното отразяване (отчитане) при изготвянето на плана.
5. Описание и анализ на степента на въздействие на ИП върху предмета и целите на опазване на защитената зона:
а) описание и анализ на въздействието на ИП върху видовете - прeдмет на опазване в защитената зона;
б) описание и анализ на въздействието на ИП върху целостта на защитената зона с оглед нейните структура, функции и природозащитни цели (загуба на местообитания, фрагментация, обезпокояване на видове, нарушаване на видовия състав, химически, хидроложки и геоложки промени и др.) при реализацията на ИП;
6. Предложения за смекчаващи мерки, предвидени за предотвратяване, намаляване и възможно отстраняване на неблагоприятните въздействия от осъществяване на ИП върху защитената зона и определяне на степента му на въздействие върху предмета на опазване на защитената зона в резултат на прилагането на предложените смекчаващи мерки.
7. Разглеждане на алтернативни решения и оценка на тяхното въздействие върху защитената зона, включително нулева алтернатива.
8. Картен материал с местоположението на всички елементи на ИП спрямо защитената зона и нейните елементи.
9. Заключение за вида и степента на отрицателно въздействие съобразно критериите по чл. 22.
10. Наличие на обстоятелства по чл. 33 ЗБР и предложение за конкретни компенсиращи мерки по чл. 34 ЗБР - когато заключението по т. 9 е, че предметът на опазване на съответната защитена зона ще бъде значително увреден от реализирането на плана и че не е налице друго алтернативно решение. 
11. Информация за използваните методи на изследване, включително времетраене и период на полеви проучвания, методи за прогноза и оценка на въздействието, източници на информация, трудности при събиране на необходимата информация.
12. Документите по чл. 9, ал. 2 и 3 от Наредбата за ОС.
Възложителят и експертите, изготвящи доклада, могат да провеждат консултации с дирекциите на националните паркове, басейновите дирекции, с Изпълнителната агенция по околна среда, както и с други централни и регионални органи и техните специализирани структури, с научни институции/организации, резултатите от които се прилагат към доклада.
Възложителят представя на компетентния орган доклада по чл. 23, ал. 2 от Наредбата за ОС с всички приложения към него в един екземпляр на хартиен носител и в един екземпляр на електронен носител.
Оценката за степента на въздействие върху защитената зона да се извърши от експерт   зоолог (орнитолог), при спазване на изискванията на чл. 9 от Наредбата за ОС.
Документацията по чл. 8 (1) от ЗБР относно предмета и целите на опазване на защитениа зона BG0002109 „Васильовска планина“ се намира на URL: http://riew-pleven.eu/natura.html

При всички случаи на промяна в данните, посочени в уведомлението по чл. 10 от Наредбата за ОС, или на някои от обстоятелствата, при които е издадено решението, възложителят, съответно новият възложител, е длъжен да уведоми компетентния орган за промените в 14-дневен срок от настъпването им.

Решението може да бъде обжалвано в 14-дневен срок от съобщаването му пред Министъра на околната среда и водите или пред Административен съд – Ловеч  по реда на Административнопроцесуалния кодекс.

